KIRJALLINEN KYSYMYS E-1290/01 esittäjä(t): Struan Stevenson (PPE-DE) komissiolle. Eläinkuljetukset ‐ vienti kolmansiin maihin.



Virallinen lehti nro 350 E , 11/12/2001 s. 0111 - 0112



KIRJALLINEN KYSYMYS E-1290/01 esittäjä(t): Struan Stevenson (PPE-DE) komissiolle (3. toukokuuta 2001) Aihe: Eläinkuljetukset vienti kolmansiin maihin EU:sta viedään vuosittain satoja tuhansia eläviä nautoja Lähi-itään ja Pohjois-Afrikkaan erittäin huonoissa kuljetusolosuhteissa. Ajoneuvot lastataan liian täyteen ja lastauksen yhteydessä eläimiä lyödään usein kepeillä. Tämän jälkeen eläimet kuljetetaan maanteitse eteläeurooppalaisiin satamiin, mistä ne laivataan Lähi-itään. Kun eläimet saapuvat määränpäähän, ne kuljetetaan teurastamoihin lämpötilan ollessa usein yli 40 celsiusastetta, jolloin eläimet kärsivät stressistä ja vedenpuutteesta ja seurauksena on usein kuolema. Jos eläimet pääsevät teurastamoon asti, ne teurastetaan tavanomaiseen tapaan: niiden kurkut leikataan auki ilman, että niitä tainnutettaisiin ensin, eläinten ollessa täysin tajuissaan, ja usein kestää useita minuutteja ennen kuin ne kuolevat. EU:n veronmaksajat tukevat tätä toimintaa vientitukien avulla, jotta ylimääräinen karja saataisiin pois EU:n alueelta. Voiko komissio vihdoin lopettaa vientituen maksamisen elävän karjan kuljetuksille kolmansiin maihin ja hillitä siten julmaa kaupankäyntiä, joka saattaa karjankasvatuksen huonoon valoon? Franz Fischlerin komission puolesta antama vastaus (22. kesäkuuta 2001) Yhteisöstä viedään noin 100 000 elävää siitoseläintä ja 200 000 teuraseläintä vuodessa. Eläinten kuljetuksenaikaisen huonon kohtelun osalta voidaan todeta, että vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana 18 päivänä maaliskuuta 1998 annetussa komission asetuksessa (EY) N:o 615/98(1) säädetään, että elävistä nautaeläimistä maksettavan vientituen edellytyksenä on eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY sekä asetuksen (EY) N:o 615/98(2) eläinten hyvinvointia koskevien säännösten noudattaminen eläinten kuljetuksen aikana siihen saakka, kun lasti puretaan ensimmäisen kerran lopullisena määräpaikkana olevassa maassa. Asetuksessa (EY) N:o 615/98 säädetään toimenpiteistä sen varmistamiseksi, että poistumispaikan virallinen eläinlääkäri tarkastaa kaikki tavaralähetykset järjestelmällisesti kaikkien sellaisten matkaan liittyvien seikkojen osalta, jotka voidaan mahdollisesti tarkastaa kyseisessä vaiheessa (erityisesti eläinten kunto, direktiivin 91/628/ETY säännösten mukainen kuljetusväline ja huolehtiminen eläinten ruokkimisesta ja juottamisesta). Lisäksi kolmansissa maissa voidaan suorittaa erityisiä tarkastuksia asetuksen 3 ja 4 artiklan säännösten mukaisesti. Vientituet jätettiin maksamatta 3 150 eläimen osalta tarkastusten tulosten vuoksi 1. syyskuuta 1998 ja 30. kesäkuuta 2000 välisenä aikana. Lisäksi komissio suorittaa parhaillaan neuvoston asetuksen (EY) N:o 615/98 säännösten täytäntöönpanoa koskevaa tutkimusta useissa jäsenvaltioissa. Tutkimus saattaa johtaa rahoitusta koskeviin oikaisuihin tilien tarkastamis- ja hyväksymismenettelyn yhteydessä. Komissio pyrkii vauhdittamaan monenvälisten neuvottelujen käynnistämistä ja tukee eläinten hyvinvointimääräysten kansainvälistä hyväksyntää edistäviä ponnisteluja. Eläinten hyvinvointi, joka on tärkeä kaupan ulkopuolinen huolenaihe, sisältyy myös yhteisön WTO:ssa parhaillaan käytävissä maatalousneuvotteluissa esittämään ehdotukseen. Komission ja EU:n ehdokasmaiden välinen yhteistyö johti alaa koskevan yhteisön säännöstön aiempaa laaja-alaisempaan hyväksymiseen. Monenvälisiä toimia toteutetaan myös muilla foorumeilla (esimerkiksi Euroopan neuvostossa). Karjakaupasta (teuras- ja siitoseläimet) maksettavia vientitukia maksettiin yhteensä 110,8 miljoonaa euroa vuonna 2000 (10 kuukautta). Maasta vietyjen teuraseläinten tukia vähennettiin viime vuonna merkittävästi 60,50 eurosta/100 kg 41,00 euroon/100 kg lihan vientitukien laskettua. Naudan spongiformista enkefalopatiaa (BSE) koskevan ensimmäisen kriisin (1996) yhteydessä tuojamaat löysivät heti muista viejämaista vaihtoehtoisia toimittajia, joiden käyttö vaati usein vieläkin pidempiä kuljetuksia kuin tuonti yhteisöstä; tämän perusteella näyttää siltä, ettei vientitukien maksamisen lopettaminen karjakaupan vähentämiseksi johtaisi toivottuun tulokseen. (1) EYVL L 82, 19.3.1998. (2) EYVL L 340, 11.12.1991.